526 tande uit seun se mond verwyder‘n X-straal van die seun se mond (Foto: Saveetha Dental College) Dokters het 526 tande uit ŉ sewejarige seun se mond verwyder ná hy gekla het sy mond is seer. Die seun, Ravindran van Indië, is in ŉ privaat hospitaal opgeneem weens erge pyn en ŉ swelling in sy kakebeen. Sy ouers, Parbhu (40) en Rajakumari (33), was bekommerd dat dit dalk kanker kan wees toe hulle hom na die Saveetha-tandartskollege in Chennai geneem het. Medici was verstom toe X-strale ŉ groot vergroeisel in sy mond gewys het met honderde tande. Die sakkie vol tande is tydens ŉ vyf uur lange operasie verwyder. Volgens die dokters is dit die eerste geval in die wêreld dat enige individu soveel klein tandjies het. Ravindran het al die afgelope vier jaar pyn, maar dit is nooit gediagnoseer nie. “Sy ouers het hom na ŉ dokter toe geneem, maar ŉ behoorlike ondersoek kon nie gedoen word nie, omdat hy nie met dokters wou saamwerk nie.” Prof. P senthilnathan, van die hospitaal se departement vir mondheelkunde, het gesê die ouers het die swelling opgemerk toe Ravindran drie jaar oud was, maar omdat die swelling in daardie stadium slegs gering was en die seun nie met die dokters wou saamwerk nie, was hulle nie verder besorg nie. “Toe die swelling groter geword het, het hulle hom na ons hospitaal gebring. Ons het sy kakebeen oopgemaak onder narkose en die sakkie gesien. Die sakkie, wat ongeveer 200 g weeg, is sorgvuldig verwyder en dit het 526 tande – klein, medium en groot tande, bevat.” Alhoewel van die deeltjies baie klein was, kan dit steeds as tande geklassifiseer word. Klik hier om meer inligting op Saveetha se webwerf te lees (WAARSKUWING: Foto’s is nie geskik vir sensitiewe lesers nie)